प्रायः देखा गया है कि विद्यार्थी गणित विषय को बहुत कठिन मानते है। एक प्रकार से किसी भी विषय को कठिन मान लेना मनोवैज्ञानिक दबाव से कम नहीं कहा जा सकता है। इसी तरह भौतिक शास्त्र, रसायन और एकाऊंटेंसी जैसे विषय भी आसान नहीं माने जाते है। देखा जाये तो किसी भी विषय से भागना ही उसकी कठिनाई का कारण होता है। किसी भी विषय को रोचक बनाते हुए पढ़ना अच्छी पहले हो सकती है। जैसे गणित को हल करते समय यह सवाल खुद से करना कि ऐसा क्यों? कैसे और कब-कब यह होता है? जब हम ऐसा करने लगेंगे, तब एक-एक सवाल का जवाब बिंदूवार नोट करना भी सीख लेंगे और यहीं से हमारा विषयों के प्रति भय खाना खत्म हो जाएगा। किसी भी ऐसे विषय की पढ़ाई जो कठिन लगती हो, उसके सामान्य से लेकर मुख्य अध्याय को एक बार सरसरी निगाह से अवश्य पढ़ लें। पहले की पढ़ाई और अब की पढ़ाई में बड़ा अंतर हो चुका है। पहले विज्ञान जैसे विषयों को टेक्निकल माना जाता था। इतिहास, भूगोल और हिंदी जैसे विषयों को बड़े आसानी में लिया जाता था किंतु अब ऐसा नहीं है। पढ़ने के तौर तरीके बदले है और अब इतिहास और भूगोल के विद्यार्थी भी अपने विषयों को विज्ञान या गणित की तरह मनाने लगे है।